text: Vintervejr i vente
  04 november 2016 kl. 10.00
  Efteråret er slut. Efter en september med sommer og varmerekord venter vinterkulde, sne og frost.
  I løbet af den kommende weekend går vinden over i nordøst. Det betyder vintervejr.
  Mogens Rønnebæk, vagtchef, DMI: "I næste uge oplever vi næppe dagtemperaturer over 5 plusgrader. Nattefrost vil til gengæld være et udbredt fænomen."
  - Med vinden i nordøst trænger den kulde, der de seneste dage har samlet sig i Syd- og Mellemsverige, ned over Danmark, forklarer vagtchef i DMI Mogens Rønnebek i en pressemeddelse.
  Den kolde luft fortsætter hele ugen, og nedbøren bliver mere vinterlig allerede fra på mandag.
  - Det bliver et mærkbart omslag til vintervejr. Midt i næste uge oplever vi næppe dagtemperaturer over 5 plusgrader. Nattefrost vil til gengæld være et udbredt fænomen. Samtidigt fyger kulden ind over landet med en frisk vind, så chill-faktoren kommer i spil, siger vagtchefen.
  Først skal en sydvestenvind passere landet, så torsdag og fredag bliver det forbigående lunere vejr med temperaturer op til 10 grader fredag. Men allerede i løbet af weekenden falder temperaturen mærkbart, og de første hvide snefnug vil sandsynligvis falde nogle steder mandag.
  